Document ID: 31990R2989

*****
ΚΑΝΟΝΙΣΜΟΣ (ΕΟΚ) αριθ. 2989/90 ΤΗΣ ΕΠΙΤΡΟΠΗΣ
της 16ης Οκτωβρίου 1990
για τον καθορισμό των επιστροφών κατά την εξαγωγή μεταποιημένων προϊόντων με βάση τα οπωροκηπευτικά, όπως προβλέπεται στο άρθρο 12 του κανονισμού (ΕΟΚ) αριθ. 426/86 του Συμβουλίου και για την τροποποίηση του κανονισμού (ΕΟΚ) αριθ. 3846/87, για τον καθορισμό της ονοματολογίας των γεωργικών προϊόντων για τις επιστροφές κατά την εξαγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 σχετικά με την κοινή οργάνωση αγοράς μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2201/90 (2), και ιδίως το άρθρο 12 παράγραφοι 2 και 5,
Εκτιμώντας:
ότι, βάσει του άρθρου 12 παράγραφος 1 του κανονισμού (ΕΟΚ) αριθ. 426/86, κατά το μέτρο που είναι αναγκαίο για να καταστεί δυνατή η εξαγωγή των προϊόντων, που αναφέρονται στο άρθρο 1 παράγραφος 1 στοιχείο α) του εν λόγω κανονισμού, σε σημαντικές από οικονομική άποψη ποσότητες και βάσει των τιμών των εν λόγω προϊόντων στην παγκόσμια αγορά, η διαφορά μεταξύ των τιμών αυτών και των τιμών εντός της Κοινότητας είναι δυνατόν να καλυφθεί με επιστροφή κατά την εξαγωγή· ότι το άρθρο 12 παράγραφος 3 του κανονισμού (ΕΟΚ) αριθ. 426/86 προβλέπει ότι, σε περιπτώσεις κατά τις οποίες η επιστροφή για ζάχαρα ενσωματωμένα στα προϊόντα που αναφέρονται στο άρθρο 1 παράγραφος 1 στοιχείο β) του εν λόγω κανονισμού, δεν επαρκεί, ώστε να επιτρέψει την εξαγωγή των προϊόντων, η επιστροφή που καθορίζεται σύμφωνα με το άρθρο 12 παράγραφος 1 θα εφαρμόζεται στα εν λόγω προϊόντα·
ότι, δυνάμει του άρθρου 2 του κανονισμού (ΕΟΚ) αριθ. 519/77 του Συμβουλίου της 14ης Μαρτίου 1977 περί καθορισμού, στον τομέα των μεταποιημένων προϊόντων με βάση τα οπωροκηπευτικά, των γενικών κανόνων για τη χορήγηση των επιστροφών κατά την εξαγωγή και των κριτηρίων καθορισμού του ύψους τους (3), οι επιστροφές πρέπει να καθορίζονται λαμβάνοντας υπόψη την κατάσταση και τις προοπτικές εξέλιξης αφενός των τιμών και των διαθέσιμων ποσοτήτων των μεταποιημένων προϊόντων με βάση τα οπωροκηπευτικά στην αγορά της Κοινότητας και αφετέρου των τιμών που εφαρμόζονται στο διεθνές εμπόριο· ότι πρέπει επίσης να ληφθούν υπόψη οι δαπάνες που αναφέρονται στο στοιχείο β) του εν λόγω άρθρου, καθώς και τα οικονομικά θέματα των προβλεπομένων εξαγωγών·
ότι, σύμφωνα με το άρθρο 3 του κανονισμού (ΕΟΚ) αριθ. 519/77, οι τιμές στην αγορά της Κοινότητας καθορίζονται λαμβάνοντας υπόψη τις εφαρμοζόμενες τιμές, οι οποίες αποδεικνύονται ως πλέον ευνοϊκές για την εξαγωγή· ότι οι τιμές στο διεθνές εμπόριο πρέπει να καθορίζονται λαμβάνοντας υπόψη τις τιμές που αναφέρονται στην παράγραφο 2 του εν λόγω άρθρου·
ότι οι επιστροφές κατά την εξαγωγή των εν λόγω προϊόντων καθορίστηκαν τελευταία από τον κανονισμό (ΕΟΚ) αριθ. 2000/90 της Επιτροπής (4)·
ότι, όταν από την εφαρμογή των κανόνων που αναφέρονται ανωτέρω, προκύπτει ποσό επιστροφής για τα προϊόντα που αναφέρονται στο άρθρο 1 παράγραφος 1 στοιχείο β) του κανονισμού (ΕΟΚ) αριθ. 426/86, το οποίο είναι κατώτερο από την επιστροφή που ισχύει για τα προστιθέμενα ζάχαρα βάσει του άρθρου 11 του αυτού κανονισμού, τότε δεν πρέπει να καθορίζεται επιστροφή· ότι, στις περιπτώσεις αυτές, πρέπει να ισχύουν οι επιστροφές για τα προστιθέμενα ζάχαρα·
ότι, μετά την καθιέρωση της συνδυασμένης ονοματολογίας από τον κανονισμό (ΕΟΚ) αριθ. 2658/87 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 2943/90 (6), η ονοματολογία που εφαρμόζεται από την 1η Ιανουαρίου 1988 στις επιστροφές κατά την εξαγωγή των γεωργικών προϊόντων καθορίσθηκε από τον κανονισμό (ΕΟΚ) αριθ. 3846/87 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 2659/90 (8)· ότι είναι αναγκαίο να τροποποιηθεί η ονοματολογία αυτή για να προσαρμοσθεί ο καθορισμός των επιστροφών στις ανάγκες της αγοράς·
ότι ο μη καθορισμός της επιστροφής για τις αποφλοιωμένες τομάτες με προορισμό τις ΗΠΑ επιβάλλει την εφαρμογή των διατάξεων του άρθρου 16 του κανονισμού (ΕΟΚ) αριθ. 3665/87 της Επιτροπής της 27ης Νοεμβρίου 1987 περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα (9), όπως τροποποιήθηκε τελευταία από τον κανονισμό (ΕΟΚ) αριθ. 1615/90 (10)·
ότι η εφαρμογή των κανόνων και των κριτηρίων που αναφέρονται ανωτέρω, υπό την παρούσα κατάσταση της αγοράς, και κυρίως των τιμών των μεταποιημένων προϊόντων με βάση τα οπωροκηπευτικά στην Κοινότητα και στο διεθνές εμπόριο, οδηγεί στον καθορισμό της κατάλληλης επιστροφής·
ότι η Επιτροπή Διαχειρίσεως Μεταποιημένων Προϊόντων με βάση τα Οπωροκηπευτικά δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι επιστροφές κατά την εξαγωγή που αναφέρονται στο άρθρο 12 του κανονισμού (ΕΟΚ) αριθ. 426/86 καθορίζονται, όπως ορίζεται στο παράρτημα Ι του παρόντος κανονισμού.
2. Τα στοιχεία τα σχετικά με τον κωδικό ΣΟ 2002 10 που εμφαίνονται στο παράρτημα ΙΙ του κανονισμού αυτού προστίθενται στον τομέα 12, «Μεταποιημένα προϊόντα με βάση τα οπωροκηπευτικά » στο παράρτημα του κανονισμού (ΕΟΚ) αριθ. 3846/87.
3. Ο μη καθορισμός επιστροφής για τις αποφλοιωμένες τομάτες που καθορίζονται στο παράρτημα Ι, με προορισμό τις Ηνωμένες Πολιτείες της Αμερικής, λαμβάνεται υπόψη για την εφαρμογή του άρθρου 16 του κανονισμού (ΕΟΚ) αριθ. 3665/87.
4. Όταν δεν έχει καθορισθεί επιστροφή για προϊόν που αναγράφεται στο παράρτημα Ι, το εν λόγω προϊόν είναι δυνατόν, στις περιπτώσεις που προβλέπεται η εφαρμογή επιστροφής, να λάβει μία από τις επιστροφές κατά την εξαγωγή που ορίζονται για τα προστιθέμενα ζάχαρα σύμφωνα με το άρθρο 11 του κανονισμού (ΕΟΚ) αριθ. 426/86.
Άρθρο 2
Ο κανονισμός (ΕΟΚ) αριθ. 2000/90 καταργείται.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Οκτωβρίου 1990.

Labels: 3
17
6